DOBAR dio građana podržava štrajk učitelja koji traže veće plaće, no odlukom Andreja Plenkovića povišicu od oko 6 posto dobit će svi zaposleni u državnim i javnim službama, kojih ima blizu četvrt milijuna. Tu su razni službenici po ministarstvima, državnim agencijama i sličnim manje ili više nepotrebnim ustanovama, koji su zahvaljujući štrajku učitelja također dobili povišicu, iako je zapravo nisu ni tražili.

>> Nama porezi, njima veće plaće. Ako niste među njima, bježite iz Uhljebistana

Prema podacima Ministarstva uprave, koje možete vidjeti u priloženoj tablici, u državnim i javnim službama je krajem lipnja ove godine radilo 230.756 ljudi. Tome treba pribrojiti 2147 osoba koje rade na dva ili više mjesta (na primjer, profesor koji radi u dvije škole) te više od 10 tisuća zaposlenih u sustavu obrane koji nisu iskazani u podacima Ministarstva uprave.

Povišice tisućama u ministarstvima, državnim uredima, županijama

Tako će osim učitelja višu plaću dobiti i 35,5 tisuća zaposlenih u državnim službama. Od te brojke njih 17.275 radi u ministarstvima. U raznim državnim upravnim organizacijama radi preko dvije tisuće ljudi. Središnji državni uredi zapošljavaju preko 1700 ljudi, dok ih je u stručnim službama i uredima vlade RH oko 480. Povišici se mogu veseliti i zaposleni u uredima državne uprave u županijama, kojih je oko dvije i pol tisuće, kao i oko 10 tisuća zaposlenih u pravosudnim tijelima.





Ministarstvo unutarnjih poslova zapošljava oko 25 tisuća ljudi, od kojih je oko 20 tisuća policijskih službenika, dok su ostalih pet tisuća "civili".

U javnim službama radi ukupno 170 tisuća ljudi, od kojih je najbrojnije zdravstvo, koje ima 67,7 tisuća zaposlenih. U sustavu socijalne skrbi radi preko sedam tisuća ljudi dok ih je u sektoru kulture zaposleno oko dvije tisuće.

Tekst se nastavlja ispod oglasa

Školstvo, iz kojeg je štrajk i krenuo, ima oko 65 tisuća zaposlenih, dok u sustavu znanosti i visokog obrazovanja radi oko 17 tisuća ljudi.

Ukupni troškovi za javni sektor su značajno rasli i prije nedavnih povišica

I konačno, tu su državne agencije i druge pravne osobe koje novac za plaće dobivaju iz proračuna. One zapošljavaju ukupno preko 10 tisuća ljudi.

Masa plaća i ukupni troškovi zaposlenih u javnom sektoru i prije najavljenog povećanja značajno su rasli. Tako su plaće koje se isplaćuju iz državnog proračuna od 2015. do 2018. porasle za oko tri milijarde kuna.

Iako vjerojatno nitko nema ništa protiv dobro plaćenih učitelja, liječnika, medicinskog osoblja, policajaca, pa i ostalih službenika, nijedna vlada nije imala volje točno utvrditi gdje postoje viškovi, tko je potplaćen pa treba dobiti veću plaću, tko je nepotreban pa treba dobiti otkaz i stvoriti sustav koji konačno služi onima koji ga plaćaju.

Umjesto toga, svake godine ubace još koju milijardu kuna poreznih obveznika i - vozi dalje do sljedećih izbora.